《题碧岩亭赠孙尊师》
宋代·徐铉

绝境何人识，高亭万象含。凭轩临树杪，送目极天南。

积霭生泉洞，归云锁石龛。丹霞披翠巘，白鸟带晴岚。

仙去留虚室，龙归涨碧潭。幽岩君独爱，玄味我曾耽。

世上愁何限，人间事久谙。终须脱羁鞅，来此会空谈。

作者简介：徐铉（916年—991年）南唐，北宋初年文学家、书法家。字鼎臣，广陵（今江苏扬州）人。历官五代吴校书郎、南唐知制诰、翰林学士、吏部尚书，后随李煜归宋，官至散骑常侍，世称徐骑省。淳化初因事贬静难军行军司马。曾受诏与句中正等校定《说文解字》。工于书，好李斯小篆。与弟徐锴有文名，号称“二徐”；又与韩熙载齐名，江东谓之“韩徐”。